ஒங்கொங்கில் நம் இளம் தலைமுறையினருக்கு தமிழை கற்பிக்க வேண்டும், அவற்றை அவர்கள் தெரிந்து கொள்ள வேண்டும் என்ற நோக்கத்தில் "Young Indian Friends Club" தமிழை கற்றுக் கொடுக்கும் வகுப்பை ஆரம்பித்து உள்ளனர். இந்த இளைஞர்களை நான் மனதார பாராட்டுகின்றேன். அவர்கள் தன்னார்வங்கொண்டு செயல்படும் இந்த காரியத்தில் இறைவன் துணை நிற்க வேண்டும் என்று வேண்டிக்கொள்கிறேன். இந்த கல்விப்பணி சிறிது சிறிதாக வளர்ந்து வரும் 15 ஆண்டுகளில் தமிழை ஓர் விருப்பப்பாடமாக கொண்ட 1 ம் வகுப்பில் இருந்து 12 ம் வகுப்பு வரையில் பயிலக்கூடிய ஒரு பள்ளிக்கூடமாக மாற வேண்டும். இந்த பள்ளிக்கூடத்தில் பயிலும் மாணவ மாணவியர்கள் எல்லா சிறப்புகளையும் பெற்று நம் தாய் நாட்டிற்கும் நம் தாய் மொழிக்கும் சிறப்பை தர வேண்டும். இந்த காரியத்தை இந்த குழு முயன்றால் முடியும். வாழ்த்துக்கள். திரு.நஜிமுதீன் திரு. மு. இராமனாதன் செப்டம்பர் 2004 இல் ஆரவமும் அர்ப்பணிப்பும் மிக்க "இந்திய இளம் நண்பர்கள் குழு" வால் துவங்கப்பட்டது "தமிழ்க் கல்வித் திட்டம்". ஒங்கொங்கின் இடப் பிரச்சினைகளையும் பணி அழுத்தங்களையும் மீறி நடத்தப்படும் தமிழ் வகுப்புகள், வார இறுதிகளின் மதியப் பொழுதுகளை 35 க்கும் மேற்பட்ட சிறுவர்களுக்கு அர்த்தமுள்ளதாக்கி இருக்கிறது. தமிழைப் பாடமாகப் படிக்க இயலாத ஓங்கொங் சூழலில் இந்த முயற்சி கவனம் பெறுகிறது. இந்தக் கல்வி இவர்களுக்குத் தமிழ் எழுத்துக்களுக்கு அப்பால் தமிழ் இலக்கியத்த்ஹிற்கான சாளரங்களையும், தமிழ் பண்பாட்டிற்கான கதவுகளையும் திறந்துவிடுமென்பதை இவர்களின் பெற்றோர்கள் உணர்ந்தே இருக்கிறார்கள். ஒங்கொங் இந்தியச் சமூகத்தின் மாணவர்கள், எல்லா மொழி வழிச் சிறுபான்மையினரைப் போல், ஆங்கிலப் பயிற்று மொழி (medium of instruction) மூலமாகவே கற்கிறார்கள். ஆயினும் தத்தமது தாய்மொழியை ஒரு பாடமாகக் கற்கிற வாய்ப்பு எப்படி இருக்கிறது? ஒங்கொங்கில் சுமார் 35,000 இந்தியர்கள் வாழ்கிறார்கள். இதில் தமிழர்கள் 2,000 பேர் இருக்கலாம் என்பது ஒரு மதிப்பீடு. மேற்கு கவ்லூனின் எல்லிஸ் கடோரிப் பள்ளியின் மாணவர்களில் 38% வீதம் இந்தியர்கள், 41%வீதம் பாகிஸ்தானியர்கள். இந்த அரசுப் பள்ளியில் இந்தியும் உருதும் கற்பிக்கப்படுகிறது. எஸ் எஸ் குரு கோவிந்த சிங் கல்வி அறக்கட்டளை சீக்கிய மாணவர்களுக்குப் பஞ்சாபி கற்பிக்கிறது. இவற்றைத் தவிர ஒங்கொங்கில் முறையாகக் கற்பிக்கப்படும் இந்திய மொழிக் கல்வி குறித்து வேறு விவரமில்லை. (2004) கடந்த ஆண்டு வரை இந்தப் பட்டியலில் தமிழ்க் கல்வி இல்லாதிருந்தது. ஒங்கொங் தமிழர் வரலாற்றில் முறையான பாடத்திட்டத்தோடு தொடர்ச்சியாகத் தமிழ் வகுப்புகள் நடப்பது இதுவே முதல் முறையாக இருக்கக் கூடுமென்பதால் இந்த வகுப்புகள் முக்கியத்துவம் பெறுகின்றன.